CELEX: 32004D0167
Language: el
Date: 2003-09-17 00:00:00
Title: 2004/167/ΕΚ: Απόφαση της Επιτροπής, της 17ης Σεπτεμβρίου 2003, σχετικά με την κρατική ενίσχυση που χορήγησε η Γερμανία υπέρ της Space Park Development GmbH & Co KG [κοινοποιηθείσα υπό τον αριθμό Ε(2003) 3241] (Κείμενο που παρουσιάζει ενδιαφέρον για τον ΕΟΧ)

Avis juridique important

|

32004D0167

2004/167/ΕΚ: Απόφαση της Επιτροπής, της 17ης Σεπτεμβρίου 2003, σχετικά με την κρατική ενίσχυση που χορήγησε η Γερμανία υπέρ της Space Park Development GmbH & Co KG [κοινοποιηθείσα υπό τον αριθμό Ε(2003) 3241] (Κείμενο που παρουσιάζει ενδιαφέρον για τον ΕΟΧ)  

Επίσημη Εφημερίδα αριθ. L 061 της 27/02/2004 σ. 0066 - 0075

Απόφαση της Επιτροπήςτης 17ης Σεπτεμβρίου 2003σχετικά με την κρατική ενίσχυση που χορήγησε η Γερμανία υπέρ της Space Park Development GmbH &  Co KG[κοινοποιηθείσα υπό τον αριθμό Ε(2003) 3241](Το κείμενο στη γερμανική γλώσσα είναι το μόνο αυθεντικό)(Κείμενο που παρουσιάζει ενδιαφέρον για τον ΕΟΧ)(2004/167/ΕΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 88 παράγραφος 2 πρώτο εδάφιο,τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),Αφού κάλεσε τους ενδιαφερομένους να υποβάλουν τις παρατηρήσεις τους σύμφωνα με τα εν λόγω άρθρα(1),Εκτιμώντας τα ακόλουθα:I. ΔΙΑΔΙΚΑΣΙΑ(1) Μεταξύ της 14ης Ιουνίου 1999 και της 19ης Σεπτεμβρίου 2001 η Επιτροπή έλαβε διάφορες καταγγελίες σε σχέση με την κατασκευή ψυχαγωγικού πάρκου στη Βρέμη, για την οποία, σύμφωνα με τις καταγγελίες, χορηγήθηκαν σε μεγάλο βαθμό κρατικές ενισχύσεις, ιδίως εκ μέρους των τοπικών αρχών της Βρέμης, κατά παράβαση των διατάξεων της συνθήκης ΕΚ. Με επιστολή της 26ης Οκτωβρίου 2001 η Επιτροπή ζήτησε πληροφορίες από τη Γερμανία, προκειμένου να ελέγξει τους ισχυρισμούς των καταγγελόντων. Η Γερμανία υπέβαλε τις παρατηρήσεις της με επιστολές της 31ης Ιανουαρίου και 1ης Φεβρουαρίου 2002 καθώς και στο πλαίσιο συνάντησης της 6ης Ιουνίου 2002, και τέλος με επιστολή της 20ής Ιουνίου 2002. Η υπόθεση καταχωρίσθηκε με τον αριθμό NN 78/2002.(2) Με επιστολή της 2ας Αυγούστου 2002, η Επιτροπή γνωστοποίησε στη Γερμανία ότι κίνησε τη διαδικασία του άρθρου 88 παράγραφος 2 της συνθήκης ΕΚ όσον αφορά τμήμα των μέτρων. Στη συνέχεια η υπόθεση καταχωρίσθηκε με τον αριθμό C 53/2002.(3) Στην απόφασή της σχετικά με την κίνηση της επίσημης διαδικασίας έρευνας (στο εξής: απόφαση για κίνηση της διαδικασίας) η Επιτροπή δεν απέκλεισε το ενδεχόμενο η εισφορά κεφαλαίου της πόλης της Βρέμης στην εταιρεία Köllmann AG και το μερικώς άτοκο δάνειο της SWG Grundstücks GmbH &  Co. KG (SWG) στην Space Park Development GmbH &  Co. KG να περιέχουν στοιχεία παράνομης κρατικής ενίσχυσης κατά την έννοια του άρθρου 87 παράγραφος 1 της συνθήκης ΕΚ. Όσον αφορά τους άλλους ισχυρισμούς των καταγγελόντων η Επιτροπή κατέληξε στο συμπέρασμα ότι δεν υφίσταται στοιχείο κρατικής ενίσχυσης και ως εκ τούτου δεν συνέτρεχε τότε λόγος να εξετάσει περαιτέρω το θέμα.(4) Η απόφαση της Επιτροπής σχετικά με την κίνηση της διαδικασίας δημοσιεύθηκε στην Επίσημη Εφημερίδα των Ευρωπαϊκών Κοινοτήτων(2). Η Επιτροπή κάλεσε όλους τους άλλους ενδιαφερομένους να υποβάλουν τις παρατηρήσεις τους για τα εξεταζόμενα μέτρα.(5) Η Επιτροπή δεν έλαβε παρατηρήσεις από άλλους ενδιαφερόμενους.(6) Οι παρατηρήσεις της Γερμανίας ελήφθησαν με επιστολές της 12ης Σεπτεμβρίου 2002, της 27ης Ιανουαρίου 2003 και της 16ης Απριλίου 2003. Στις 8 Μαΐου 2003 η Επιτροπή αποφάσισε να ζητήσει από τη Γερμανία, σύμφωνα με το άρθρο 10 παράγραφος 3 του κανονισμού (ΕΚ) αριθ. 659/1999 του Συμβουλίου, της 22ας Μαρτίου 1999 για τη θέσπιση λεπτομερών κανόνων εφαρμογής του άρθρου 93 της συνθήκης ΕΚ(3), να υποβάλει κάθε χρήσιμο έγγραφο, στοιχείο και που θα χρειαζόταν η Επιτροπή για να εκτιμήσει το συμβιβάσιμο των εξεταζόμενων μέτρων. Με επιστολή της 16ης Ιουνίου 2003, η οποία ελήφθη στις 17 Ιουνίου 2003, η Γερμανία απέστειλε συμπληρωματικές πληροφορίες.II. ΠΕΡΙΓΡΑΦΗ ΤΟΥ ΣΧΕΔΙΟΥ ΚΑΙ ΤΩΝ ΕΞΕΤΑΖΟΜΕΝΩΝ ΜΕΤΡΩΝα) Space Park Bremen(7) Το Space Park Bremen είναι ένα επενδυτικό σχέδιο ύψους άνω των 500 εκατομμυρίων ευρώ σε μια έκταση 26 ha που περιλαμβάνει διάφορες δραστηριότητες στον τομέα της ψυχαγωγίας και διασκέδασης, και συγκεκριμένα ένα ψυχαγωγικό πάρκο τύπου "Space Center", εστιατόρια, ένα συγκρότημα κινηματογραφικών αιθουσών, μία δισκοθήκη, ένα ξενοδοχείο και ένα εμπορικό κέντρο (λιανικής). Το πάρκο είναι υπό κατασκευή από τα τέλη του 2000 και τα εγκαίνιά του, τα οποία προβλέπονταν για την άνοιξη του 2003, έχουν αναβληθεί λόγω απρόβλεπτων καθυστερήσεων. Το πάρκο θα δημιουργηθεί στο έδαφος πρώην ναυπηγείου στην περιοχή Gröpelingen της πόλης της Βρέμης, στην οποία υπάρχουν δύο άλλες βιομηχανικές ζώνες.(8) Το σχέδιο Space Park αποτελεί πρωτοβουλία της Köllmann AG, επιχείρησης η οποία δραστηριοποιείται παγκοσμίως στην ανάπτυξη ακινήτων. Η πόλη της Βρέμης, η DEGI Deutsche Gesellschaft für Immobilienfonds mbH (DEGI), θυγατρική του ομίλου Dresdner Bank, και η KanAM Euro Malls GmbH (KanAM) είναι επενδυτές στο σχέδιο. Η DEGI και η KanAM δραστηριοποιούνται παγκοσμίως στην ανάπτυξη ακινήτων και επενδύουν σε εμπορικά κέντρα και αστικά κέντρα ψυχαγωγίας.β) Τα εξεταζόμενα μέτρα(9) Η πόλη της Βρέμης είχε ως στόχο να καταστεί μέτοχος της Köllmann AG αγοράζοντας 2,96 εκατομμύρια μετοχές στην τιμή των 2,55 ευρώ ανά μετοχή συν μια διαφορά από έκδοση μετοχών υπέρ το άρτιο ύψους 1,75 ευρώ/μετοχή. Αυτό αντιστοιχούσε στο 7,98 % του αυξημένου κεφαλαίου της Köllmann AG. Η συνολική τιμή θα ανήρχετο σε 12,782 εκατομμύρια ευρώ. Σε αντάλλαγμα η πόλη της Βρέμης θα είχε το δικαίωμα για όλο το διάστημα της συμμετοχής της να ορίζει ένα από τα έξι μέλη του διοικητικού συμβουλίου και να συμμετέχει αναλογικά στη διανομή τουλάχιστον του 50 % των λογιστικών κερδών της Köllmann AG. Σύμφωνα με τις πληροφορίες της Γερμανίας η KanAM θα συμμετείχε στην Köllmann AG υπό τους ίδιους όρους. Η Köllmann AG από την πλευρά της θα επένδυε στο σχέδιο Space Park.(10) Οι καταγγέλλοντες ανέφεραν ότι η πόλη της Βρέμης χορήγησε άτοκο δάνειο για τη χρηματοδότηση του σχεδίου Space Park. Σύμφωνα με τις πληροφορίες που διαβίβασε η Γερμανία πριν από την έκδοση της απόφασης για κίνηση της διαδικασίας, η SWG με δανειακή σύμβαση της 18ης Ιανουαρίου 1999 χορήγησε σε πρόδρομη εταιρεία της Space Park KG δάνειο ύψους 26 εκατομμυρίων γερμανικών μάρκων (DEM) (13 εκατομμύρια ευρώ), το οποίο καταβλήθηκε στις 23 Φεβρουαρίου 1999. Με ισχύ από τις 15 Απριλίου 1999 η σημερινή Space Park Development GmbH &  Co. KG, η οποία δεν αποτελεί συνδεδεμένη επιχείρηση, κατέστη συμβαλλόμενο μέρος της δανειακής σύμβασης μέσω της αλλαγής οφειλέτη. Το εν λόγω δάνειο χορηγήθηκε τουλάχιστον εν μέρει άτοκα.III. ΠΑΡΑΤΗΡΗΣΕΙΣ ΤΗΣ ΓΕΡΜΑΝΙΑΣ(11) Στο πλαίσιο της επίσημης διαδικασίας έρευνας η Γερμανία διαβίβασε συμπληρωματικές πληροφορίες σχετικά με τη συμμετοχή της πόλης της Βρέμης στην Köllmann AG και το μερικώς άτοκο δάνειο της SWG στην Space Park Development GmbH &  Co. KG.α) Σχεδιαζόμενη συμμετοχή της Βρέμης στην Köllmann AG(12) Όσον αφορά τη σχεδιαζόμενη συμμετοχή της Βρέμης στην Köllmann AG, η Γερμανία γνωστοποίησε στην Επιτροπή ότι ο προηγούμενος επενδυτής/εταιρεία Köllmann επρόκειτο να διαλυθεί και ως εκ τούτου δεν θα υπάρξει συμμετοχή της Βρέμης στην Köllmann AG. Επίσης, η Γερμανία πληροφόρησε την Επιτροπή ότι μέχρι στιγμής δεν έχει αποφασίσει κανένα μέτρο και ότι, ανεξάρτητα από το εάν το σχεδιαζόμενο μέτρο θα περιείχε στοιχείο κρατικής ενίσχυσης ή όχι, δεν έχει πραγματοποιήσει καμία χορήγηση.β) Μερικώς άτοκο δάνειο(13) Σύμφωνα με τις πληροφορίες που υπέβαλε η Γερμανία, η Space Park Development GmbH &  Co. KG, μία ιδιωτική εταιρεία, η οποία ιδρύθηκε από την Köllmann AG για τους σκοπούς του σχεδίου Space Park, με ισχύ από την 15η Απριλίου 1999 διαδέχθηκε την Space Park KG ως οφειλέτης του δανείου ποσού άνω των 26 εκατομμυρίων DEM (13 εκατομμύρια EUR) που χορηγήθηκε από την SWG. Ο αρχικός δανειολήπτης Space Park KG δεν έχει κανένα δικαίωμα και καμία υποχρέωση βάσει της σύμβασης δανείου. Το δάνειο χωρίστηκε σε δύο δόσεις (δάνειο I και δάνειο II) και χορηγήθηκε, με προμήθεια διαχείρισης ύψους 25000 DEM και ορισμένες ασήμαντες αλλαγές στις 5 Ιουλίου 1999 και 20 Σεπτεμβρίου 1999, υπό τους ακόλουθους όρους:>ΘΕΣΗ ΠΙΝΑΚΑ>>ΘΕΣΗ ΠΙΝΑΚΑ>(14) Σύμφωνα με τις διαθέσιμες πληροφορίες η Επιτροπή δεν έχει κανένα λόγο να θεωρήσει ότι οι τόκοι έχουν καταβληθεί ή ότι τα δάνεια αποπληρώθηκαν εντός της προθεσμίας. Αντίθετα, η Επιτροπή καταλήγει στο συμπέρασμα ότι δεν έχουν καταβληθεί τόκοι και ότι τα δάνεια δεν έχουν ακόμη αποπληρωθεί. Ως εκ τούτου, η Επιτροπή θεωρεί ότι την 1η Ιανουαρίου 2000 και την 1η Απριλίου 2000 τα δάνεια παρατάθηκαν επ' αόριστον και ακόμη δεν έχουν επιστραφεί.(15) Στην επιστολή της 16ης Απριλίου 2002 η Γερμανία ισχυρίζεται ότι το δάνειο δεν περιέχει στοιχείο κρατικής ενίσχυσης κατά την έννοια του άρθρου 87 παράγραφος 1 της συνθήκης ΕΚ. Συγκεκριμένα, το μέτρο δεν μπορεί να καταλογισθεί στο κράτος, δεδομένου ότι χορηγήθηκε από την SWG και όχι άμεσα από το κράτος. Η SWG αποτελεί αυτόνομη δημόσια επιχείρηση, η οποία δεν βρίσκεται μονίμως υπό κρατικό έλεγχο. Η Γερμανία παραπέμπει σχετικά στην αποκαλούμενη απόφαση Stardust(4) και αναφέρει ότι, σύμφωνα με την πάγια νομολογία του Δικαστηρίου σχετικά με το άρθρο 87 παράγραφος 1 της συνθήκης ΕΚ, για να χαρακτηριστούν χρηματικά μέσα ως κρατικοί πόροι πρέπει να "παραμένουν διαρκώς υπό δημόσιο έλεγχο και συνεπώς στη διάθεση των αρμόδιων εθνικών αρχών"(5). Στο πλαίσιο αυτό η Γερμανία αναφέρει ιδιαίτερα τα σημεία 55 και 57 της απόφασης Stardust και ισχυρίζεται ότι ακόμη και σε περίπτωση που η SWG θα παρέμενε διαρκώς υπό δημόσιο έλεγχο, το γεγονός απλά και μόνο ότι μια δημόσια επιχείρηση υπόκειται σε ανάλογο έλεγχο, δεν αρκεί για να εξαχθεί το συμπέρασμα ότι κάθε μέτρο μιας τέτοιας επιχείρησης πρέπει να αποδοθεί στο κράτος: αντίθετα, κάθε περίπτωση πρέπει να εξετάζεται χωριστά.(16) Παρά το επιχείρημα αυτό, η Γερμανία πρότεινε σε προηγούμενες επιστολές να ζητήσει αναδρομικά από τον οφειλέτη του δανείου την πληρωμή του ισχύοντος επιτοκίου αναφοράς. Αυτό τελικά έγινε δεκτό από τον οφειλέτη του δανείου, την εταιρεία Space Park Development GmbH &  Co. KG, με επιστολή της 13ης Ιουνίου 2003 και επιβεβαιώθηκε από τη Γερμανία με επιστολή της 16ης Ιουνίου 2003. Ως εκ τούτου, η Γερμανία ισχυρίζεται ότι το δάνειο δεν μπορεί να θεωρηθεί ως κρατική ενίσχυση κατά την έννοια του άρθρου 87 παράγραφος 1 της συνθήκης ΕΚ, δεδομένου ότι καλύπτεται από εγγυήσεις και άλλες ασφάλειες.(17) Τέλος, η Γερμανία ισχυρίζεται ότι μολονότι το δάνειο χορηγήθηκε στη Space Park Development GmbH &  Co. KG, πρέπει να ληφθεί υπόψη ότι η επιχείρηση ανήκε στον όμιλο Köllmann και ως εκ τούτου θα πρέπει να εξεταστεί η χρηματοοικονομική κατάστασή της στο πλαίσιο της οικονομικής θέσης της Köllmann AG, η οποία κατά τη στιγμή χορήγησης του δανείου αποτελούσε μία από τις πλέον επιτυχημένες γερμανικές εταιρείες ανάπτυξης ακινήτων. Οι τρέχουσες οικονομικές δυσχέρειες της Köllmann AG δεν σχετίζονται με την υπόθεση, δεδομένου ότι κατά τη στιγμή χορήγησης καθώς και παράτασης του δανείου δεν ήταν δυνατό να προβλεφθούν.IV. ΕΚΤΙΜΗΣΗ ΤΩΝ ΜΕΤΡΩΝ1. Μέτρα υπό εκτίμησηα) Η σχεδιαζόμενη συμμετοχή της πόλης της Βρέμης στην Köllmann AG(18) Όσον αφορά τη συμμετοχή της πόλης της Βρέμης στην Köllmann AG η Επιτροπή διαπιστώνει ότι μέχρι στιγμής δεν έχει υπάρξει ανάλογη συμμετοχή. Κατά συνέπεια, η Επιτροπή δεν χρειάζεται να εκτιμήσει τη συμμετοχή της Βρέμης στην Köllmann AG στο πλαίσιο της παρούσας απόφασης. Ως εκ τούτου, το μέτρο είναι άνευ αντικειμένου. Κάθε μελλοντική συμμετοχή στη συγκεκριμένη ή σε οποιαδήποτε άλλη επιχείρηση θα πρέπει να εξεταστεί ως ξεχωριστή περίπτωση.β) Το δάνειο υπέρ της Space Park KG(19) Στις 18 Ιανουαρίου 1999 η SWG χορήγησε στη Space Park KG δάνειο ύψους 26 εκατομμυρίων DEM με επιτόκιο 3,8 %. Το δάνειο έπρεπε να επιστραφεί έως τις 15 Απριλίου 1999. Καμία ενδεχόμενη ενίσχυση σε σχέση με το εν λόγω δάνειο δεν θα υπερέβαινε το όριο de minimis των 100000 ευρώ επί τρία έτη, και ως εκ τούτου δεν ελήφθη υπόψη στην απόφαση για την κίνηση της διαδικασίας.γ) Το δάνειο υπέρ της Space Park Development GmbH &  Co. KG(20) Στις 15 Απριλίου 1999 η Space Park Development GmbH &  Co. KG ανέλαβε τις υποχρεώσεις της Space Park KG όσον αφορά το δάνειο και ως εκ τούτου κατέστη οφειλέτης του δανείου SWG ύψους 26 εκατομμυρίων DEM (13 εκατομμύρια ευρώ). Βάσει των ανωτέρω παρατηρήσεων η Επιτροπή θα εκτιμήσει αναλυτικά μόνο το εν λόγω μέτρο.2. Ύπαρξη στοιχείου κρατικής ενίσχυσης κατά την έννοια του άρθρου 87 παράγραφος 1 της συνθήκης ΕΚ(21) Προκειμένου να εκτιμήσει το μέτρο σύμφωνα με τις διατάξεις περί ενισχύσεων της συνθήκης ΕΚ, η Επιτροπή πρέπει να εξετάσει εάν υφίσταται στοιχείο κρατικής ενίσχυσης κατά την έννοια του άρθρου 87 παράγραφος 1 της συνθήκης ΕΚ.(22) Σύμφωνα με το άρθρο 87 παράγραφος 1 της συνθήκης ΕΚ ενισχύσεις που χορηγούνται υπό οποιαδήποτε μορφή από τα κράτη ή με κρατικούς πόρους και που νοθεύουν ή απειλούν να νοθεύσουν τον ανταγωνισμό διά της ευνοϊκής μεταχειρίσεως ορισμένων επιχειρήσεων ή ορισμένων κλάδων παραγωγής είναι ασυμβίβαστες με την κοινή αγορά, κατά το μέτρο που επηρεάζουν τις μεταξύ κρατών μελών συναλλαγές. Η έννοια της ενίσχυσης περιλαμβάνει κάθε πλεονέκτημα που χρηματοδοτείται άμεσα ή έμμεσα με κρατικούς πόρους και χορηγείται από το ίδιο το κράτος ή από φορείς που ασκούν δραστηριότητες βάσει κρατικής εντολής. Ως εκ τούτου, ένα μέτρο θεωρείται ως κρατική ενίσχυση όταν ικανοποιεί τέσσερα κριτήρια: α) χορήγηση πλεονεκτήματος, β) χορήγηση του εν λόγω πλεονεκτήματος με κρατικούς πόρους, γ) νόθευση ή πιθανή νόθευση του ανταγωνισμού και ως εκ τούτου επηρεασμός των συναλλαγών μεταξύ κρατών μελών και δ) επιλεκτικός χαρακτήρας του μέτρου λόγω ευνοϊκής μεταχείρισης ορισμένων επιχειρήσεων.(23) Ως εκ τούτου, η Επιτροπή εξέτασε το δάνειο που αποτελεί το αντικείμενο της διαδικασίας σύμφωνα με το άρθρο 88 παράγραφος 2 της συνθήκης ΕΚ, υπό το πρίσμα των προαναφερθέντων τεσσάρων κριτηρίων.(24) Το μέτρο εξασφαλίζει στη δανειζόμενη επιχείρηση πλεονέκτημα, δεδομένου ότι οι τόκοι του δανείου είναι σαφώς χαμηλότεροι του επιτοκίου αναφοράς της Επιτροπής(6).(25) Η Επιτροπή για τους ακόλουθους λόγους θεωρεί ότι κάθε κρατική ενίσχυση για τη δημιουργία ενός ψυχαγωγικού πάρκου νοθεύει ή απειλεί να νοθεύσει τον ανταγωνισμό και ως εκ τούτου επηρεάζει τις συναλλαγές μεταξύ κρατών μελών:α) Τα μεγάλα ψυχαγωγικά πάρκα όπως στην προκειμένη περίπτωση είναι πάρκα συγκεκριμένου σκοπού και επηρεάζουν, τουλάχιστον δυνητικά, τον τουρισμό.β) Πάρκα αυτού του είδους διευρύνουν την προσφορά τουριστικών προϊόντων στις σχετικές περιοχές.γ) Η Επιτροπή έχει εκδώσει ήδη διάφορες αποφάσεις σχετικά με κρατικές ενισχύσεις για ψυχαγωγικά πάρκα [Eurodisney(7), Πάρκο Navi(8), Terra Mítica Park (Benidorm, Alicante)(9)] καθώς και επενδύσεις στον τουριστικό τομέα [ξενοδοχεία(10), λιμένες σκαφών αναψυχής(11), κ.λπ.].Ανεξάρτητα από τις άλλες δραστηριότητες του Space Park Bremen (κινηματογράφος, εμπορικό κέντρο κ.λπ.), το μέτρο μπορεί να νοθεύσει ή απειλεί να νοθεύσει τον ανταγωνισμό και ως εκ τούτου επηρεάζει τις συναλλαγές μεταξύ κρατών μελών. Εξάλλου, το μέτρο ευνοεί μέσω της Köllmann AG μια διεθνή εταιρεία ακινήτων. Αυτός είναι ακόμη ένας λόγος για τον οποίο επηρεάζονται οι συναλλαγές μεταξύ κρατών μελών.(26) Το μέτρο ευνοεί τη Space Park Development GmbH &  Co. KG, η οποία κατά τη στιγμή της χορήγησης του δανείου αποτελούσε θυγατρική της Köllmann AG κατά 100 %. Ως εκ τούτου πρόκειται για επιλεκτικό μέτρο.(27) Τίθεται το ερώτημα εάν το μέτρο χορηγήθηκε με κρατικούς πόρους και εάν μπορεί να καταλογιστεί στο κράτος.α) Ύπαρξη κρατικών πόρων και δυνατότητα καταλογισμού στο κράτος(28) Η Γερμανία αμφισβητεί την ύπαρξη κρατικών πόρων καθώς και τη δυνατότητα καταλογισμού της χορήγησης του δανείου στο κράτος, δεδομένου ότι το δάνειο χορηγήθηκε από την SWG, μια δημόσια επιχείρηση, και όχι άμεσα από την πόλη της Βρέμης. Η Επιτροπή διερωτάται εάν στην προκειμένη περίπτωση μπορούν να εφαρμοστούν οι αρχές που αναπτύσσονται από το Δικαστήριο στην απόφαση Stardust(12), ή εάν θα πρέπει καλύτερα να εφαρμοστούν οι αρχές που περιλαμβάνονται στην αποκαλούμενη απόφαση "Air France"(13), στην οποία τα πραγματικά περιστατικά φαίνεται να παρουσιάζουν περισσότερες ομοιότητες με αυτά που αποτελούν βάση της παρούσας απόφασης. Ακόμη, ωστόσο, και σε περίπτωση που θα μπορούσαν να εφαρμοστούν οι αρχές που περιλαμβάνονται στην απόφαση Stardust, θα πρέπει πάλι να θεωρηθεί ότι υφίστανται κρατικοί πόροι και ότι το εξεταζόμενο μέτρο πρέπει να καταλογιστεί στο κράτος. Σύμφωνα με την απόφαση Stardust, η δυνατότητα καταλογισμού στο δημόσιο μέτρου ενίσχυσης που έχει λάβει δημόσια επιχείρηση μπορεί να συναχθεί από ένα σύνολο ενδείξεων που προκύπτουν από τις περιστάσεις της συγκεκριμένης υπόθεσης και το όλο πλαίσιο στο οποίο εντάσσεται η λήψη του μέτρου(14). Ο γενικός εισαγγελέας Jacobs ανέφερε σχετικά ότι λόγω των δυσχερειών αποδείξεως και του προφανούς κινδύνου καταστρατηγήσεως, οι κανόνες περί των αποδεικτικών στοιχείων δεν θα πρέπει να είναι υπερβολικά αυστηροί. Η ύπαρξη ενδείξεων και μόνο (ακόμη και δημοσιευμάτων του Τύπου) θα πρέπει να θεωρείται αρκετή(15). Δεδομένου ότι η Γερμανία, παρά τη διαταγή παροχής πληροφοριών, δεν υπέβαλε κάθε χρήσιμο έγγραφο, στοιχείο και πληροφορία, που θα ήταν απαραίτητα για την εκτίμηση του εν λόγω θέματος, η Επιτροπή εξέτασε την υπόθεση βάσει των διαθέσιμων πληροφοριών.(29) Όσον αφορά τις σχέσεις ιδιοκτησίας της SWG, η Γερμανία υπέβαλε αντιφατικά στοιχεία. Με επιστολή της 20ής Ιουνίου 2002, η οποία ελήφθη στη διάρκεια της προκαταρκτικής εξέτασης, όσον αφορά τα πιθανά στοιχεία ενίσχυσης σε σχέση με την πώληση της εδαφικής έκτασης του Land της Βρέμης, η Γερμανία ανέφερε ότι η SWG ανήκει στην πόλη της Βρέμης. Με βάση τα στοιχεία αυτά η Επιτροπή θεώρησε στην απόφασή της για κίνηση της διαδικασίας ότι η πώληση της εδαφικής έκτασης από την SWG δεν περιέχει στοιχεία κρατικής ενίσχυσης. Στην επιστολή της 16ης Απριλίου 2003 η Γερμανία δήλωσε ότι η SWG αποτελεί εταιρεία ακινήτων δημόσιου δικαίου της Bremer Investitions-Gesellschaft mbH και ότι δεν εντάσσεται στη δημόσια διοίκηση της πόλης της Βρέμης, η οποία δεν διαθέτει συμμετοχή στην SWG. Σύμφωνα με τις διαθέσιμες πληροφορίες(16), η Bremer Investitions-Gesellschaft mbH αποτελεί τον κεντρικό φορέα παροχής υπηρεσιών σε όλα τα θέματα ανάπτυξης και προώθησης των οικονομικών δραστηριοτήτων στη Βρέμη, ιδίως σε συνδυασμό με τη θυγατρική της, την WfG Bremer Wirtschaftsförderung GmbH, την Bremer Aufbau-Bank GmbH και την BIA Bremer Innovations-Agentur GmbH, και είναι υπεύθυνη για όλες τις μορφές προώθησης των οικονομικών δραστηριοτήτων στη Βρέμη, κυρίως για τη διαχείριση των προγραμμάτων ενισχύσεων. Η αρμοδιότητα για τη διαχείριση των εν λόγω προγραμμάτων ενίσχυσης ανατέθηκε στην Bremer Investitions-Gesellschaft mbH με σύμβαση δημοσίου δικαίου βάσει του νόμου για την ανάθεση κρατικά ενισχυόμενων εργασιών σε νομικά πρόσωπα του ιδιωτικού δικαίου της 26ης Μαΐου 1998 (Gesetz zur Übertragung von Aufgaben staatlicher Förderung auf juristische Personen des privaten Rechts)(17). Σύμφωνα με τις εκθέσεις πεπραγμένων του 2000 και του 2001(18), στο ίδιο κεφάλαιο της Bremer Investitions-Gesellschaft mbH, το οποίο ανέρχεται σε 92 εκατ. ευρώ, συμμετέχουν το Land της Βρέμης (86,2 εκατομμύρια ευρώ), η πόλη της Βρέμης (4,464 εκατ. ευρώ) και η πόλη του Bremerhaven (0,736 εκατ. ευρώ). Πρόεδρος του εποπτικού συμβουλίου είναι ο γερουσιαστής οικονομικών της Βρέμης. Με βάση ταστοιχεία αυτά, η Επιτροπή καταλήγει στο συμπέρασμα ότι η SWG, θυγατρική της Bremer Investitions-Gesellschaft mbH, ανήκει έμμεσα στο Land της Βρέμης και κατά συνέπεια πρέπει να θεωρηθεί ως δημόσια επιχείρηση. Ως εκ τούτου, οι πόροι που ανήκουν στην SWG αποτελούν κρατικούς πόρους.(30) Μολονότι ζητήθηκε ρητά στη διαταγή παροχής πληροφοριών, η Γερμανία δεν υπέβαλε απόφαση, συνθήκη, συμφωνία, νόμο ή άλλο έγγραφο που να αποδεικνύει ότι η Bremer Investitions-Gesellschaft και/η SWG, εμφανώς ή αφανώς, επανειλημμένα ή μόνο στην προκειμένη περίπτωση, δεν χρησιμοποιήθηκε ως προέκταση ή βοηθητικό μέσο των αρχών της Βρέμης προκειμένου να στηρίξουν τη Space Park Development GmbH &  Co KG. Από έρευνες που διεξήγαγε η ίδια, η Επιτροπή διαπίστωσε ότι σε απάντηση της γερουσίας της Βρέμης της 10ης Σεπτεμβρίου 2002 σε ερώτημα που ετέθη στη Συνέλευση της Βρέμης, θεωρείται ότι υφίστανται κρατικοί πόροι και ότι οι αρχές της Βρέμης συμμετείχαν στη χορήγηση του δανείου. Η απάντηση της γερουσίας της Βρέμης έχει ως εξής(19): "... η SWG αναχρηματοδότησε το δάνειο όσον αφορά ποσό ύψους 24,53 εκατομμυρίων DEM από την τιμή αγοράς για το λεγόμενο γήπεδο AG-Weser, το οποίο υπόκειται οικονομικά στη δικαιοδοσία της πόλης της Βρέμης (Freien Hansestadt Bremen - 'FHB'), και όσον αφορά ποσό ύψους 1,47 εκατομμυρίων DEM από πόρους της Bremer Investitions-Gesellschaft mbH ('BIG'). Στην εκτίμηση της κατάστασης, ιδίως όσον αφορά τις ασφάλειες, οι εκπρόσωποι του γερουσιαστή οικονομίας, του γερουσιαστή οικονομικών, της γραμματείας της γερουσίας και της BIG στις 13 Ιανουαρίου 1999 θεώρησαν ότι η χορήγηση του δανείου συμβιβάζεται με την απόφαση (Gremienbeschlussfassung)του Νοεμβρίου του 1998 για την ταχεία υλοποίηση του σχεδίου. Σύμφωνα με την εταιρική σύμβαση δεν ήταν απαραίτητη μία ανάμιξη του εποπτικού συμβουλίου της BIG όσον αφορά το δικό της μερίδιο του δανείου.Η SWG χορήγησε στη συνέχεια το δάνειο στην Space Park KG. Το δάνειο, μετά από αίτημα της Köllmann AG, μεταβιβάστηκε με συμφωνίες της 15ης Ιουνίου 1999 και 5ης Ιουλίου 1999 στην Space Park Development GmbH (στο μεταξύ Space Park Development GmbH &  Co. KG). Η Space Park KG είναι πλέον υπεύθυνη έναντι της SWG για το σύνολο του δανείου. Στο πλαίσιο αυτό το δάνειο της SWG χωρίστηκε σε δύο μέρη ύψους 1,47 εκατομμυρίων DEM και 24,53 εκατομμυρίων DEM, υπό τους ακόλουθους όρους όσον αφορά το επιτόκιο: για το μέρος του δανείου ύψους 1,47 εκατομμυρίων DEM το επιτόκιο έως τις 30 Ιουνίου 1999ήταν3,8 % ετησίωςκαιστη συνέχεια 4,73 % ετησίως. Το μέρος του δανείου ύψους 24,53 εκατομμυρίων DEM χορηγήθηκε άτοκα έως την 31η Δεκεμβρίου 1999. Από την 1η Ιανουαρίου 2000 το επιτόκιο ανέρχεται σε 4,73 % ετησίως ...".Ως εκ τούτου, η Επιτροπή διαπιστώνει ότι τουλάχιστον 24,53 εκατομμύρια DEM των πόρων για την αναχρηματοδότηση του δανείου ανήκουν οικονομικά στη δικαιοδοσία της πόλης της Βρέμης και ως εκ τούτου πρέπει να θεωρηθούν ως κρατικοί. Επιπλέον διαπιστώνεται ότι η χορήγηση του συνόλου του δανείου έπρεπε να εγκριθεί από τις αρχές της Βρέμης. Κατά συνέπεια, το δάνειο πρέπει να καταλογιστεί στο κράτος. Ακόμη και αν μέρος του δανείου χρηματοδοτήθηκε από ίδιους πόρους της SWG ή από πόρους της BIG, το γεγονός αυτό θα ήταν άνευ σημασίας. Σύμφωνα με τη νομολογία, αρκεί οι εν λόγω πόροι, όπως στην προκειμένη περίπτωση, να παραμένουν διαρκώς υπό δημόσιο έλεγχο και συνεπώς στη διάθεση των αρμόδιων εθνικών αρχών για να χαρακτηριστούν ως κρατικοί πόροι(20).(31) Σε σχέση με αυτό η Επιτροπή διαπιστώνει επίσης ότι η Γερμανία πριν από την κίνηση και κατά τη διάρκεια της διαδικασίας πρότεινε να τροποποιήσει αναδρομικά τους όρους του δανείου. Σχετική επιστολή της SWG στον αποδέκτη ελήφθη με επιστολή της 27ης Ιανουαρίου 2003. Η έγκριση του αποδέκτη στις 13 Ιουνίου 2003 διαβιβάστηκε με επιστολή της 16ης Ιουνίου 2003. Η ανάληψη της εν λόγω δέσμευσης από την SWG μπορεί να ερμηνευθεί μόνο ως άσκηση επιρροής των αρχών της Βρέμης στην SWG στο πλαίσιο της επίμαχης δανειακής σύμβασης. Το γεγονός ότι οι αρχές της Βρέμης πέτυχαν να τροποποιήσουν αναδρομικά τη δανειακή σύμβαση αντιφάσκει σαφώς προς τον ισχυρισμό της Γερμανίας ότι το μέτρο δεν πρέπει να καταλογιστεί στο κράτος.(32) Ως εκ τούτου, η Επιτροπή καταλήγει στο συμπέρασμα ότι πρόκειται για κρατικούς πόρους και ότι η χορήγηση του δανείου πρέπει να καταλογιστεί στις αρχές της Βρέμης.β) Όροι του δανείου και στοιχεία ενίσχυσης(33) Για να αποφασίσει η Επιτροπή εάν η χορήγηση δανείου από κρατική υπηρεσία περιέχει στοιχεία κρατικής ενίσχυσης, πρέπει να εξετάσει συγκεκριμένα εάν η επιχείρηση θα μπορούσε να εξασφαλίσει το δάνειο στις ιδιωτικές κεφαλαιουχικές αγορές υπό τους ίδιους όρους(21). Το στοιχείο ενίσχυσης αντιστοιχεί στη διαφορά μεταξύ των τόκων που θα είχαν καταβληθεί σύμφωνα με τους πραγματικούς όρους της αγοράς, και των τόκων που όντως καταβλήθηκαν(22). Για τον προσδιορισμό του κριτηρίου της αγοράς κατά τη χορήγηση δανείου και για τον υπολογισμό του ισοδύναμου επιχορήγησης ακολουθείται η ανακοίνωση της Επιτροπής σχετικά με τη μέθοδο καθορισμού των επιτοκίων αναφοράς και προεξόφλησης(23). Στην εν λόγω ανακοίνωση η Επιτροπή θεσπίζει θεωρητικές παραμέτρους, οι οποίες πρέπει να εφαρμόζονται για τον υπολογισμό του ισοδύναμου επιχορήγησης μίας ενίσχυσης που καταβάλλεται σε πολλές δόσεις καθώς και των στοιχείων ενίσχυσης δανείων με επιδοτούμενο επιτόκιο.(34) Για τον υπολογισμό του ισοδύναμου επιχορήγησης η Επιτροπή χρησιμοποιεί ένα επιτόκιο αναφοράς, το οποίο απεικονίζει το μέσο επίπεδο των ισχυόντων επιτοκίων, στα διάφορα κράτη μέλη, για τα μεσοπρόθεσμα και μακροπρόθεσμα δάνεια (διάρκειας πέντε έως δέκα ετών) τα οποία συνοδεύονται από συνήθεις εγγυήσεις. Το επιτόκιο αναφοράς που καθορίζεται με τον τρόπο αυτό είναι ένα κατώτατο επιτόκιο το οποίο μπορεί να αυξηθεί σε περιπτώσεις ιδιαίτερου κινδύνου (παραδείγματος χάρη, επιχείρηση που αντιμετωπίζει δυσχέρειες, απουσία εγγυήσεων τις οποίες συνήθως απαιτούν οι τράπεζες). Σε τέτοιες περιπτώσεις η προσαύξηση μπορεί να ανέλθει σε 400 σημεία βάσης και σε ακόμη υψηλότερο επίπεδο, εφόσον καμία ιδιωτική τράπεζα δεν θα δεχόταν να χορηγήσει το υπό εξέταση δάνειο.(35) Σε κάθε περίπτωση, θα πρέπει να εξεταστούν τα πραγματικά περιστατικά από την άποψη του δανειοδότη κατά τη στιγμή χορήγησης του δανείου. Εάν ο δανειοδότης είναι διατεθειμένος να χορηγήσει δάνειο υπό όρους, οι οποίοι στον τραπεζικό τομέα δεν θα μπορούσαν να θεωρηθούν ως φυσιολογικοί τότε υφίσταται στοιχείο ενίσχυσης το οποίο πρέπει να ποσοτικοποιηθεί. Για το λόγο αυτό, σύμφωνα με τη νομολογία, για να εξακριβωθεί εάν η συμπεριφορά του δημοσίου ήταν ορθολογική από οικονομική άποψη, το ζήτημα πρέπει να κριθεί εντός του χρονικού πλαισίου εντός του οποίου ελήφθησαν τα μέτρα χρηματοδοτικής στήριξης και να αποφευχθεί οποιαδήποτε εκτίμηση με βάση μεταγενέστερες καταστάσεις(24). Κατά συνέπεια, η Επιτροπή πρέπει να εξετάσει τους όρους του δανείου από την άποψη του 1999, όταν το δάνειο χορηγήθηκε στην Space Park Development GmbH &  Co KG, και του 2000, όταν το δάνειο παρατάθηκε επ' αόριστον.αα) Εφαρμογή των επιτοκίων αναφοράς(36) Σχετικά με το θέμα αυτό, η Επιτροπή αναφέρει ότι η Γερμανία ανέλαβε η ίδια την υποχρέωση να ζητήσει αναδρομικά τα ισχύοντα επιτόκια αναφοράς. Το επιτόκιο αναφοράς της Επιτροπής για τη Γερμανία καθορίστηκε σε 4,73 % από την 1η Ιανουαρίου 1999, 4,76 % από την 1η Αυγούστου 1999, 5,61 % από την 1η Νοεμβρίου 1999, 5,7 % από την 1η Ιανουαρίου 2000, 6,33 % από την 1η Ιανουαρίου 2001, 5,23 % από την 1η Δεκεμβρίου 2001, 5,06 % από την 1η Ιανουαρίου 2002 και 4,8 % από την 1η Ιανουαρίου 2003.ββ) Καμία ένδειξη ότι υφίσταται ιδιαίτερος κίνδυνος κατά τη χορήγηση του δανείου(37) Σύμφωνα με τις πληροφορίες που έχει στη διάθεσή της η Επιτροπή, το επιτόκιο αναφοράς δεν αυξήθηκε στην προκειμένη περίπτωση, δεδομένου ότι κατά τη χρονική στιγμή της χορήγησης του δανείου (δάνειο I και δάνειο II), συγκεκριμένα βάσει των πληροφοριών που είχαν στη διάθεσή τους οι αρχές της Βρέμης και η SWG το 1999 και το 2000, δεν υφίστατο ιδιαίτερος κίνδυνος.(38) Σύμφωνα με τα στοιχεία της Γερμανίας, η εταιρεία που έλαβε το δάνειο δεν αποτελούσε προβληματική επιχείρηση ούτε κατά τη χορήγηση ούτε κατά την παράταση του δανείου. Η Space Park Development GmbH &  Co. KG ιδρύθηκε το 1997 από την Köllmann AG ως εταιρεία σχεδίου για την ανάπτυξη του Space Park. Σύμφωνα με τις διαθέσιμες πληροφορίες, η Space Park Development GmbH &  Co. KG κατά τη στιγμή χορήγησης του δανείου δεν αποτελούσε σαφώς προβληματική επιχείρηση.(39) Ωστόσο, πρέπει να ληφθεί υπόψη ότι η Space Park Development GmbH &  Co. KG ανήκε στον όμιλο Köllmann, που παρείχε μια γραπτή ρητή εγγύηση για το δάνειο, και κατά συνέπεια η κατάστασή της πρέπει να εξεταστεί στο πλαίσιο της οικονομικής κατάστασης της Köllmann AG. Η Köllmann AG φαίνεται να αντιμετωπίζει χρηματοοικονομικές δυσχέρειες από το 2002. Ωστόσο, κατά τη στιγμή χορήγησης του δανείου η Köllmann AG αποτελούσε μια από τις σημαντικότερες γερμανικές εταιρείες ανάπτυξης σχεδίων, η οποία το 1997 εκτελούσε πολυάριθμα μεγάλα σχέδια στο εσωτερικό και το εξωτερικό. Κατά τη στιγμή χορήγησης του δανείου η Köllmann AG διέθετε ένα ιδιαίτερα υψηλό ίδιο κεφάλαιο ποσού ύψους 150 εκατομμυρίων DEM (75 εκατομμύρια ευρώ), το οποίο υπερέβαινε κατά πολύ το ποσό του δανείου. Στο τέλος του 1997 ο λογαριασμός αποτελεσμάτων παρουσίαζε κύκλο εργασιών σχεδόν 308 εκατομμυρίων DEM (154 εκατομμύρια ευρώ) και λογιστικό κέρδος ύψους περίπου 45 εκατομμυρίων DEM (22,5 εκατομμύρια ευρώ). Επιπλέον, η χορήγηση του δανείου βασίστηκε σε σχετικές οικονομικές προβλέψεις. Σύμφωνα με το σχέδιο χρηματοδότησης της Köllmann KG, όλες οι υποχρεώσεις από το σχέδιο Space Park Bremen επρόκειτο να χρηματοδοτηθούν από την ταμειακή ροή της Space Park Development GmbH &  Co. KG. Για τα έτη 1999 έως 2002 οι αναμενόμενες δαπάνες είχαν υπολογιστεί σε περίπου 862 εκατομμύρια DEM (431 εκατομμύρια ευρώ) και τα αναμενόμενα έσοδα σε περίπου 960 εκατομμύρια DEM (480 εκατομμύρια ευρώ). Ως εκ τούτου η αναμενόμενη ταμειακή ροή ύψους 100 εκατομμυρίων DEM (50 εκατομμύρια ευρώ) υπερέβαινε σημαντικά το ποσό του δανείου. Επιπλέον, υπολογίστηκε κέρδος ύψους 200 εκατομμυρίων DEM (100 εκατ. ευρώ).(40) Οι εν λόγω προβλέψεις ελέγχθηκαν προσεκτικά από την SWG. Για το σκοπό αυτό χρησιμοποιήθηκε η FIDES Treuhandgesellschaft, μία ανεξάρτητη εταιρεία ελέγχου, η οποία επιβεβαίωσε τις εν λόγω χρηματοοικονομικές προβλέψειες.(41) Ως εκ τούτου, η Επιτροπή καταλήγει στο συμπέρασμα ότι η SWG, πριν από τη χορήγηση του δανείου, ανέλυσε, τόσο η ίδια όσο και με τη βοήθεια της εταιρείας ελέγχου FIDES, την οικονομική κατάσταση της Space Park Development GmbH &  Co. KG και της μητρικής εταιρείας Köllmann AG, καθώς και το πρόγραμμα χρηματοδότησης του σχεδίου Space Park Bremen. Σύμφωνα με τις διαθέσιμες πληροφορίες για το 1999 και το 2000, ένας δανειοδότης όπως η SWG δεν είχε κανένα λόγο να αμφισβητήσει τη φερεγγυότητα της Space Park Development GmbH &  Co. KG ή της μητρικής Köllmann AG. Κατά συνέπεια, η χορήγηση και η παράταση του δανείου το 1999 και το 2000 δεν παρουσίαζαν κανένα αδικαιολόγητο κίνδυνο.(42) Σύμφωνα με τις διαθέσιμες πληροφορίες, το δάνειο καλύφθηκε επίσης με εγγυήσεις με τον τρόπο που υπό κανονικές συνθήκες θα ζητούσε μια ιδιωτική τράπεζα. Για την εξασφάλιση του δανείου χρησιμοποιήθηκαν: μία εγγύηση ομίλου της Köllmann AG ύψους 26 εκατομμυρίων DEM (13 εκατομμύρια ευρώ), τίτλος εγγείου οφειλής της Köllmann AG ύψους 11 εκατομμυρίων DEM (5,5 εκατομμύρια ευρώ) και μία εις ολόκληρον εγγύηση της Space Park KG ύψους 26 εκατομμυρίων DEM (13 εκατομμύρια ευρώ). Η Επιτροπή διαπιστώνει ότι η διάρθρωση συμμετοχών της Space Park KG κατά τα έτη 1999 και 2000 ήταν ως εξής: η DEGI διέθετε το 90 % των μετοχών, η KanAm το 5 % και η Köllmann AG το 5 %. Όπως ήδη αναφέρθηκε, η DEGI αποτελεί θυγατρική της Dresdner Bank AG. Η Space Park KG διέθετε και συνεχίζει να διαθέτει κεφάλαιο 290 εκατομμυρίων DEM (περίπου 145 εκατομμύρια ευρώ) και ήταν και συνεχίζει να είναι ιδιοκτήτρια των εκτάσεων της Space Park.(43) Ως εκ τούτου εξάγεται το συμπέρασμα ότι το δάνειο της SWG στην Space Park Development GmbH &  Co. KG καλύφθηκε με εγγυήσεις οι οποίες υπερέβαιναν κατά πολύ το ποσό του δανείου.(44) Επιπλέον πρέπει να αναφερθεί ότι ένα δάνειο ύψους 26 εκατομμυρίων DEM (13 εκατομμύρια ευρώ) για ένα επενδυτικό σχέδιο άνω των 500 εκατομμυρίων ευρώ είναι σχετικά περιορισμένο και δεν φαίνεται να εμπεριέχει ιδιαίτερους κινδύνους.(45) Όσον αφορά τις προοπτικές ενός ψυχαγωγικού πάρκου από την άποψη των ετών 1999 και 2000, η Επιτροπή υπενθυμίζει ότι στο χρονικό αυτό διάστημα άρχισαν ή ολοκληρώθηκαν διάφορα παρόμοια σχέδια, όπως για παράδειγμα, Parco Navi(25), Pompei Tech World(26) και Terra Mítica(27). Στην υπόθεση Pompei Tech World η Επιτροπή δέχθηκε για παράδειγμα ότι το συγκεκριμένο τμήμα αγοράς αποτελεί αναπτυσσόμενο τομέα. Ως εκ τούτου, η Επιτροπή δεν μπορεί να θεωρήσει ότι υφίσταται ιδιαίτερος κίνδυνος μόνο λόγω του είδους του σχεδίου.(46) Η Επιτροπή καταλήγει στο συμπέρασμα ότι, βάσει των διαθέσιμων πληροφοριών, κατά τη στιγμή χορήγησης του δανείου το 1999 καθώς και κατά τη στιγμή παράτασής του το 2000 δεν μπορεί να θεωρηθεί ότι υπήρχε ιδιαίτερος κίνδυνος. Ως εκ τούτου, το επιτόκιο αναφοράς ως ελάχιστο ποσοστό δεν πρέπει να αυξηθεί.γγ) Κίνδυνοι τους οποίους ανέλαβε η SWG παρατείνοντας το δάνειο(47) Σύμφωνα με τις διαθέσιμες πληροφορίες το δάνειο παρατάθηκε επ' αόριστον υπό τους ίδιους όρους. Υπό κανονικές συνθήκες μια ιδιωτική τράπεζα που δρα σε μια οικονομία αγοράς δεν παρατείνει ένα δάνειο επ' αόριστον (χωρίς πρόγραμμα εξόφλησης). Κατά την έννοια αυτή μία ανάλογη παράταση περιέχει στοιχεία κρατικής ενίσχυσης κατά την έννοια του άρθρου 87 παράγραφος 1 της συνθήκης ΕΚ.(48) Έως το Μάρτιο του 2002, δηλαδή έως τη στιγμή που οι αρχές της Βρέμης και ως εκ τούτου η SWG σύμφωνα με τις διαθέσιμες πληροφορίες(28), έλαβαν οριστικά γνώση της επιδεινωθείσας χρηματοοικονομικής κατάστασης της Köllmann AG, η Επιτροπή δεν έχει κανένα λόγο να θεωρήσει ότι η παράταση αυτή εμπεριείχε πρόσθετους κινδύνους. Μεγάλα σχέδια όπως το σχέδιο Space Park συχνά καθυστερούν και η χρηματοδότησή τους πρέπει να παραταθεί. Το γεγονός αυτό δεν συνεπάγεται αλλαγή των οικονομικών προβλέψεων, δεδομένου ότι το δάνειο συνέχιζε να καλύπτεται από τις ίδιες εγγυήσεις. Ως εκ τούτου, το υπολογιζόμενο επιτόκιο αναφοράς ως ελάχιστο ποσοστό για την εν λόγω περίοδο δεν πρέπει να αυξηθεί.(49) Ωστόσο, οι αρχές της Βρέμης και ως εκ τούτου και η SWG γνώριζαν οριστικά από τον Απρίλιο του 2002 ότι η χρηματοοικονομική κατάσταση της Köllmann είχε επιδεινωθεί. Από τη στιγμή αυτή είναι ιδιαίτερα αμφίβολο εάν μια ιδιωτική τράπεζα θα είχε παρατείνει ένα ανάλογο δάνειο υπό τους ίδιους όρους, πόσο μάλλον δεδομένου ότι από τη στιγμή εκείνη τέθηκε σταδιακά υπό αμφισβήτηση η παρουσία της Köllmann ως κύριου επενδυτή στο σχέδιο Space Park. Σύμφωνα με την 6η παράγραφο πρώτη περίπτωση της ανακοίνωσης της Επιτροπής σχετικά με τη μέθοδο καθορισμού των επιτοκίων αναφοράς και προεξόφλησης η προσαύξηση (του ελάχιστου ποσοστού), σε περίπτωση επιχείρησης που αντιμετωπίζει δυσχέρειες, μπορεί να είναι 400 ή και περισσότερα σημεία βάσης, εάν καμία ιδιωτική τράπεζα δεν θα ήταν διατεθειμένη να παρατείνει το δάνειο. Παρά τη διαταγή παροχής πληροφοριών, η Γερμανία δεν προέβαλε καμία σαφή δικαιολογία για την εν λόγω παράταση. Ως εκ τούτου, δεδομένου ότι το δάνειο καλύπτεται πάντα από εγγυήσεις, η Επιτροπή θεωρεί ότι μία αύξηση του ελάχιστου ποσοστού κατά 400 σημεία βάσης είναι η ενδεδειγμένη προκειμένου να ληφθεί υπόψη ο αυξημένος κίνδυνος της SWG.(50) Η Επιτροπή λαμβάνει επίσης υπόψη της τη δέσμευση που ανέλαβε η Γερμανία όσον αφορά τη βραχυπρόθεσμη επιστροφή του δανείου. Σε περίπτωση που αυτό δεν συμβεί, το πλήρες δάνειο θα θεωρηθεί ως λειτουργική ενίσχυση υπέρ της Space Park Development GmbH &  Co. KG και της μητρικής της Köllmann AG, ακόμη και αν ληφθεί υπόψη η αναφερθείσα αύξηση του ελάχιστου ποσοστού.δδ) Η εφαρμογή της μεθόδου ανατοκισμού(51) Για την κατάργηση όλων των στρεβλώσεων του ανταγωνισμού που ενδέχεται να προκύψουν από μία πιθανή ενίσχυση, η Γερμανία παραπέμπεται στην ανακοίνωση της Επιτροπής σχετικά με τα επιτόκια που θα πρέπει να εφαρμόζονται κατά την ανάκτηση ενισχύσεων που έχουν χορηγηθεί παρανόμως(29). Με την αναδρομική τροποποίηση της δανειακής σύμβασης η ευνοηθείσα επιχείρηση χάνει το αθέμιτο πλεονέκτημα το οποίο απολάμβανε έναντι των ανταγωνιστών της στην αγορά και αποκαθιστούνται οι συνθήκες του ανταγωνισμού που ισχύουν πριν από την καταβολή του δανείου. Η αναδρομική προσαρμογή της δανειακής σύμβασης είναι ως εκ τούτου ανάλογη της ανάκτησης ενισχύσεων που χορηγήθηκαν παράνομα και οι βασικές αρχές που περιλαμβάνονται στην προαναφερθείσα ανακοίνωση πρέπει να εφαρμοστούν στο μεσοπρόθεσμο άτοκο δάνειο υπέρ της Space Park Development GmbH &  Co. KG(30). Επίσης, εάν δεν θα μπορούσε να αποκλειστεί το ενδεχόμενο κατάχρησης σε ανάλογες περιπτώσεις, η Επιτροπή θα ενέκρινε στην προκειμένη περίπτωση την αναδρομική εφαρμογή του επιτοκίου αναφοράς χωρίς τη χρησιμοποίηση της μεθόδου ανατοκισμού. Υπάρχει πάντα το ενδεχόμενο τα κράτη μέλη να επιχειρήσουν να παρακάμψουν μία αναμενόμενη αρνητική απόφαση, η οποία θα επέβαλε την εφαρμογή του επιτοκίου αναφοράς βάσει της μεθόδου ανατοκισμού, τροποποιώντας αναδρομικά το μέτρο και εφαρμόζοντας το ισχύον επιτόκιο αναφοράς, βάσει ωστόσο του τύπου για τον υπολογισμό του απλού τόκου. Η εφαρμογή της μεθόδου ανατοκισμού είναι ως εκ τούτου απαραίτητηπροκειμένου να διασφαλιστείότι εξουδετερώνονται πλήρως τα οικονομικά οφέλη που σχετίζονται με την ενίσχυση. Οι τόκοι από ανατοκισμό υπολογίζονται βάσει των οφειλόμενων φόρων, οι οποίοι με τη σειρά τους υπολογίζονται βάσει του (προσαρμοσμένου) επιτοκίου αναφοράς, όπως προαναφέρθηκε.3. Νομιμότητα του μέτρου(52) Η Επιτροπή εκφράζει τη λύπη της διότι η Γερμανία χορήγησε και παρέτεινε το δάνειο χωρίς προηγούμενη κοινοποίηση σύμφωνα με το άρθρο 88 παράγραφος 3 της συνθήκης ΕΚ και δεν μερίμνησε εξ αρχής ώστε το δάνειο να στερείται κάθε στοιχείου ενίσχυσης.4. Συμβιβάσιμο του μέτρου με τη συνθήκη ΕΚ(53) Εφόσον το μέτρο συμβιβάζεται με τη συνθήκη ΕΚ, η Επιτροπή δεν χρειάζεται να εκδώσει αρνητική απόφαση. Ως εκ τούτου πρέπει να εξεταστεί εάν το μέτρο μπορεί να θεωρηθεί συμβιβάσιμο με την κοινή αγορά. Στο πλαίσιο αυτό μπορεί να αναφερθεί ότι η Γερμανία δεν επικαλέστηκε καμία από τις διατάξεις εξαίρεσης της συνθήκης όσον αφορά τα πιθανά στοιχεία ενίσχυσης του εξεταζόμενου δανείου.(54) Στην προκειμένη περίπτωση δεν ισχύει καμία από τις διατάξεις εξαίρεσης του άρθρου 87 παράγραφος 2 της συνθήκης ΕΚ. Η ενίσχυση δεν είναι ούτε κοινωνικού χαρακτήρα ούτε χορηγήθηκε προς μεμονωμένους καταναλωτές. Επίσης, η ενίσχυση δεν χορηγήθηκε για την επανόρθωση ζημιών από θεομηνίες ή άλλα έκτακτα γεγονότα ούτε για την αντιστάθμιση οικονομικών μειονεκτημάτων που προκαλούνται από τη διαίρεση της Γερμανίας.(55) Δεδομένου ότι η ενίσχυση δεν είναι περιφερειακής σκοπιμότητας, -δεν προορίζεται για την προώθηση της οικονομικής ανάπτυξης περιοχών στις οποίες το βιοτικό επίπεδο είναι ασυνήθως χαμηλό ή στις οποίες επικρατεί σοβαρή υποαπασχόληση ούτε για την προώθηση της ανάπτυξης ορισμένων οικονομικών δραστηριοτήτων ή περιοχών-, δεν υπάρχουν περιφερειακές πτυχές που να δικαιολογούν την εφαρμογή του άρθρου 87 παράγραφος 3 στοιχείο α) ούτε του άρθρου 87 παράγραφος 3 στοιχείο γ) της συνθήκης ΕΚ. Σύμφωνα με τις δηλώσεις της Γερμανίας, δεν ετέθη κανένας όρος για τη χορήγηση της ενίσχυσης. Ως εκ τούτου, δεν μπορούν να εφαρμοστούν οι περιφερειακές διατάξεις εξαίρεσης.(56) Η εξεταζόμενη ενίσχυση δεν μπορεί να δικαιολογηθεί με το επιχείρημα ότι συμβάλει στην άρση σοβαρής διαταραχής της γερμανικής οικονομίας ή ότι προωθεί σημαντικό σχέδιο κοινού ευρωπαϊκού ενδιαφέροντος κατά την έννοια του άρθρου 87 παράγραφος 3 στοιχείο β).(57) Σύμφωνα με το άρθρο 87 παράγραφος 3 στοιχείο γ) μία ενίσχυση μπορεί να θεωρηθεί ότι συμβιβάζεται με την κοινή αγορά εάν προωθεί την ανάπτυξη ορισμένων οικονομικών δραστηριοτήτων. Αυτή θα μπορούσε να είναι η περίπτωση του επίμαχου δανείου. Ωστόσο, δεν υπάρχουν οι προϋποθέσεις για την εφαρμογή της εν λόγω διάταξης εξαίρεσης, δεδομένου ότι η χορήγηση της ενίσχυσης δεν εξυπηρετεί κανέναν από τους στόχους που αναφέρονται στην εν λόγω διάταξη.(58) Επίσης, η ενίσχυση δεν συμβάλει στην προώθηση του πολιτισμού και τη διατήρηση της πολιτιστικής κληρονομιάς κατά την έννοια του άρθρου 87 παράγραφος 3 στοιχείο δ) της συνθήκης ΕΚ.(59) Ως εκ τούτου, δεν μπορεί να εφαρμοστεί καμία από τις εξαιρέσεις από τη βασική απαγόρευση των ενισχύσεων σύμφωνα με το άρθρο 87 παράγραφος 1 της συνθήκης ΕΚ.V. ΣΥΜΠΕΡΑΣΜΑ(60) Όσον αφορά το χρονικό διάστημα μετά τη λήψη της παρούσας απόφασης, η Γερμανία πρέπει να καταργήσει την ασυμβίβαστη κρατική ενίσχυση που συνεπάγεται το δάνειο, είτε σταματώντας τη χορήγησή του είτε με την κατάλληλη τροποποίησή του. Ένας πιθανός τρόπος για να αλλάξει η Γερμανία την ενίσχυση τροποποιώντας το δάνειο θα ήταν να αυξήσει το επιτόκιο κατά 400 σημεία βάσης και να προσαρμόσει το δάνειο κατά τρόπο ώστε να επιστραφεί βραχυπρόθεσμα.(61) Όσον αφορά το χρονικό διάστημα έως τη λήψη της παρούσας απόφασης, η Επιτροπή αποφαίνεται ότι το δάνειο περιέχει στοιχείο κρατικής ενίσχυσης, το οποίο πρέπει να υπολογιστεί βάσει της διαφοράς μεταξύ του πραγματικά απαιτούμενου επιτοκίου και του ενδεδειγμένου επιτοκίου αναφοράς, ενδεχομένως με προσαύξηση κατά 400 σημεία βάσης. Η Γερμανία πρέπει να ανακτήσει από τον αποδέκτη της την εν λόγω παράνομη κρατική ενίσχυση, η οποία δεν συμβιβάζεται με την κοινή αγορά. Το ποσό που πρέπει να ανακτηθεί υπολογίζεται με επιτόκιο αντίστοιχο του επιτοκίου αναφοράς που ίσχυε κατά τη χρονική στιγμή χορήγησης του δανείου, για κάθε έτος χωριστά.(62) Για τον υπολογισμό του ποσού ενίσχυσης που περιέχει το δάνειο εφαρμόζεται το σχετικό επιτόκιο αναφοράς(31) από τη στιγμή της χορήγησης του δανείου μέχρι τη στιγμή παράτασής του. Στη συνέχεια εφαρμόζεται το σχετικό επιτόκιο αναφοράς από τη στιγμή παράτασης του δανείου, ήτοι την 1η Ιανουαρίου 2000 για το δάνειο I και την 1η Απριλίου 2000 για το δάνειο II, έως την 31η Μαρτίου(32). Τέλος, τα σχετικά επιτόκια αναφοράς αυξάνονται κατά 400 σημεία βάσης για το διάστημα από την 1η Απριλίου 2002 έως την επιστροφή της παράνομης και ασυμβίβαστης με την κοινή αγορά ενίσχυσης(33).(63) Οι εν λόγω διαπιστώσεις συμφωνούν ουσιαστικά με τα συμπεράσματα που αποδέχθηκε η Γερμανία στη διάρκεια της διοικητικής διαδικασίας και τις σχετικές αναληφθείσες δεσμεύσεις.(64) Όσον αφορά τη συμμετοχή της Βρέμης στην Köllmann AG, η Επιτροπή καταλήγει στο συμπέρασμα ότι το μέτρο έχει καταστεί άνευ αντικειμένου, δεδομένου ότι δεν υπήρξε καμία συμμετοχή,ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:Άρθρο 1Το δάνειο που η Γερμανία χορήγησε στις 15 Απριλίου 1999 μέσω της SWG Grundstücks GmbH &  Co. KG υπέρ της αποδέκτριας εταιρείας Space Park Development GmbH &  Co. KG περιέχει στοιχείο παράνομης και ασυμβίβαστης με την κοινή αγορά κρατικής ενίσχυσης, που προκύπτει από τη διαφορά μεταξύ του πραγματικά απαιτητού επιτοκίου και του ισχύοντος επιτοκίου αναφοράς, το οποίο πρέπει να αυξηθεί από την 1 Απριλίου 2002 κατά 400 σημεία βάσης.Άρθρο 2Η Γερμανία λαμβάνει όλα τα αναγκαία μέτρα για να καταργήσει ανυπερθέτως την παράνομη και ασυμβίβαστη με την κοινή αγορά κρατική ενίσχυση που περιέχει το εν λόγω δάνειο. Στο βαθμό που το δάνειο έχει καταβληθεί, η Γερμανία τροποποιεί ανυπερθέτως το μέτρο, αυξάνοντας το επιτόκιο σύμφωνα με το επιτόκιο αναφοράς προσαυξημένο κατά 400 σημεία βάσης και θέτοντας ως όρο τη βραχυπρόθεσμη αποπληρωμή του δανείου.Άρθρο 3Η Γερμανία λαμβάνει όλα τα αναγκαία μέτρα για να ανακτήσει από το δικαιούχο την παράνομη και ασυμβίβαστη κρατική ενίσχυση. Η ανακτώμενη ενίσχυση περιλαμβάνει τόκους που υπολογίζονται με βάση το επιτόκιο αναφοράς που ίσχυε κατά τη στιγμή χορήγησης του δανείου και επιτοκίζεται σε ετήσια βάση.Άρθρο 4Η Γερμανία ενημερώνει την Επιτροπή εντός προθεσμίας δύο μηνών από την κοινοποίηση της παρούσας απόφασης, για τα μέτρα που έλαβε για την εφαρμογή της.Άρθρο 5Η παρούσα απόφαση απευθύνεται στην Ομοσπονδιακή Δημοκρατία της Γερμανίας.Βρυξέλλες, 17 Σεπτεμβρίου 2003.Για την ΕπιτροπήMario MONTIΜέλος της Επιτροπής(1) ΕΕ C 246 της 12.10.2002, σ. 14.(2) Βλέπε υποσημείωση 1.(3) ΕΕ L 83 της 27.3.1999, σ. 1.(4) Απόφαση του Δικαστηρίου της 13ης Μαΐου 2002 στην υπόθεση C-482/99, Γαλλία/Επιτροπή ("Stardust Marine"), Συλλογή 2002, I-04397.(5) Απόφαση Stardust, βλέπε ανωτέρω, σημείο 37.(6) Βλέπε ανακοίνωση της Επιτροπής σχετικά με τη μέθοδο καθορισμού των επιτοκίων αναφοράς και προεξόφλησης (ΕΕ C 273 της 9.9.1997, σ. 3) και τα επιτόκια αναφοράς που ισχύουν για τη Γερμανία από την 1η Αυγούστου 1997 (http://europa.eu.int/comm/ competition/state_aid/others/ reference_rates.html).(7) Κρατική ενίσχυση ex N 640/99 Γαλλία (ΕΕ C 284 της 7.10.2000, σ. 4).(8) Κρατική ενίσχυση N 132/99 Ιταλία (ΕΕ C 162 της 10.6.2000, σ. 23).(9) Κρατική ενίσχυση C 42/2001 Ισπανία (ex NN 14/01) (ΕΕ C 300 της 26.10.2001, σ. 2).(10) Κρατική ενίσχυση N 785/99 Ιταλία (ΕΕ C 328 της 18.11.2000, σ. 32).(11) Κρατική ενίσχυση N 582/99 Ιταλία (ΕΕ C 40 της 12.2.2000, σ. 2).(12) Απόφαση Stardust, βλέπε ανωτέρω.(13) Απόφαση του Πρωτοδικείου της 12ης Δεκεμβρίου 1996 στην υπόθεση T-358/94, Air France/Επιτροπή, Συλλ. 1996, II-2109, ιδίως σημεία 55-61.(14) Απόφαση Stardust, βλέπε ανωτέρω, σημείο 55.(15) Προτάσεις του γενικού εισαγγελέα Jacobs στην υπόθεση Stardust, βλέπε ανωτέρω, σημείο 68.(16) Βλέπε: http://www.big-bremen.de/.(17) Brem. GBl. 1998, σ. 134 (Corrigendum Brem. GBl. 1998, σ. 171). Η συνταγματικότητα του νόμου στη μορφή του της 17ης Οκτωβρίου 2000 (Brem. GBl. 2000, σ. 399) επιβεβαιώθηκε από το συνταγματικό δικαστήριο της Βρέμης το 2002 (βλέπε απόφαση της 15ης Ιανουαρίου 2002 στην υπόθεση ST 1/01).(18) Οι εκθέσεις πεπραγμένων δημοσιεύονται στην ακόλουθη διεύθυνση: http://www.big-bremen.de/.(19) Βλέπε έντυπο 15/1238 της Συνέλευσης της Βρέμης (κοινοβούλιο του Land), το οποίο υπάρχει στη διεύθυνση http://www.bremische- buergerschaft.de/.(20) Απόφαση του Δικαστηρίου της 8ης Μαΐου 2003 στις συνεκδικασθείσες υποθέσεις C-328/99 και C-399/00, Ιταλία/Επιτροπή, μη δημοσιευθείσα ακόμη στη Συλλογή, σημείο 33· και απόφαση Stardust, βλέπε ανωτέρω, σημείο 37.(21) Απόφαση του Δικαστηρίου της 10ης Ιουλίου 1986 στην υπόθεση 40/85, Βέλγιο/Επιτροπή ("Boch"), Συλλογή 1986, 2321, σημείο 13.(22) Απόφαση του Πρωτοδικείου της 30ής Απριλίου 1998 στην υπόθεση T-16/96, Cityflyer Express/Επιτροπή, Συλλογή 1998, II-757, σημείο 52.(23) ΕΕ C 273 της 9.9.1997, σ. 3.(24) Απόφαση Stardust, βλέπε ανωτέρω, σημείο 71.(25) Κρατική ενίσχυση N 132/99 - Ιταλία (ΕΕ C 162 της 10.6.2000, σ. 33).(26) Κρατική ενίσχυση N 229/01 - Ιταλία (ΕΕ C 330 της 24.11.2000, σ. 2).(27) Κρατική ενίσχυση C 42/2001 (ex NN 14/01) - Ισπανία (ΕΕ L 91 της 8.4.2003, σ. 23).(28) Οι γερμανικές αρχές δεν υπέβαλαν επακριβή στοιχεία όσον αφορά το χρόνο κατά τον οποίο η SWG πληροφορήθηκε οριστικά την επιδεινωθείσα χρηματοοικονομική κατάσταση της Köllmann AG. Ωστόσο, σε συζήτηση που πραγματοποιήθηκε ύστερα από αίτημα της συνέλευσης της Βρέμης (Stadtbürgerschaft) ο γερουσιαστής οικονομικών της Βρέμης παραδέχθηκε ότι η Köllmann ενημέρωσε τις αρχές της Βρέμης το Μάρτιο του 2002 σχετικά με τις χρηματοοικονομικές δυσχέρειές της (βλέπε πρακτικά της 38ης συνεδρίασης της 15ης Συνέλευσης της Βρέμης (Stadtbürgerschaft) της 17.9.2002, πρακτικά της ολομέλειας αριθ. PlPr 15/38, σ. 1761, στη διεύθυνση http://bremische- buergerschaft.de/). Δεδομένου ότι δεν αναφέρθηκε μία επακριβής ημερομηνία, η Επιτροπή θεωρεί ότι τόσο οι αρχές της Βρέμης όσο και η SWG ως εντολοδόχος τους, ενημερώθηκαν σχετικά το Μάρτιο του 2002 και ότι από τον Απρίλιο του 2002 έλαβαν υπόψη τους τις εν λόγω πληροφορίες.(29) ΕΕ C 110 της 8.5.2003, σ. 21 (Διορθωτικό ΕΕ C 150 της 27.6.2003, σ. 3).(30) Βλέπε ιδίως την 6η παράγραφο της ανακοίνωσης της Επιτροπής σχετικά με τα επιτόκια που πρέπει να εφαρμόζονται κατά την ανάκτηση ενισχύσεων που έχουν χορηγηθεί παρανόμως (ΕΕ C 110 της 8.5.2003, σ. 21 και ΕΕ C 150 της 27.6.2003, σ. 3), όπου αναφέρεται ότι: "... προκύπτει ότι μία παράνομη ενίσχυση έχει ως αποτέλεσμα την παροχή χρηματοδότησης στον αποδέκτη υπό όρους παρόμοιους με εκείνους ενός μεσοπρόθεσμου άτοκου δανείου. Κατά συνέπεια, κρίνεται σκόπιμο να λαμβάνονται υπόψη οι τόκοι από ανατοκισμό, έτσι ώστε να διασφαλίζεται ότι εξουδετερώνονται πλήρως τα οικονομικά οφέλη που προκύπτουν από την κατάσταση αυτή ...".(31) Στις 15.4.1999 το ισχύον επιτόκιο για τη Γερμανία ήταν 4,73 %.(32) Δεδομένου ότι τα δάνεια I και II δεν έχουν ημερομηνία λήξης, το αυξημένο επιτόκιο αναφοράς εφαρμόζεται ως εξής: Για το δάνειο I: 5,70 % από την 1.1.2000 έως την 31.12.2000· 6,33 % από την 1.1.2001 έως την 30.11.2001·5,23 % από την 1.12.2001 έως την 31.12.2001· 5,06 % από την 1.1.2002 έως την 31.3.2002.Για το δάνειο II: 5,70 % από την 1.4.2000 έως την 31.12.2000; 6,33 % από την 1.1.2001 έως την 30.11.2001·5,23 % από την 1.12.2001 έως την 31.12.2001; 5,06 % από την 1.1.2002 έως την 31.3.2002.(33) Δεδομένου ότι τα δάνεια I και II δεν έχουν ημερομηνία λήξης το αυξημένο επιτόκιο αναφοράς εφαρμόζεται ως εξής: 9,06 % από την 1.4.2002 έως την 31.12.2002· 8,80 % από την 1.1.2003. Κάθε μελλοντική τροποποίηση του επιτοκίου αναφοράς πρέπει να ληφθεί υπόψη έως την επιστροφή του δανείου.